Charlotte Munch (DD), 2024-01-18:
Den 7. oktober 2023 angreb Hamas uprovokeret Israel og myrdede løs til højre og venstre.
De tog også en masse gidsler.
Israel har med rette svaret igen og er gået ind i Gaza for at befri gidslerne og for at fjerne Hamas som en militær faktor.
Israel har under kampene i Gaza afdækket et stort system af tunneller under Gazastriben, hvorfra Hamas kan styre sine militære angreb.
Det er klart, at hverken Danmark eller andre vestlige lande giver penge til de palæstinensiske selvstyreområder, så de kan opbygge militære kapaciteter og tunneller, men den bistand, som Danmark og andre vestlige lande yder til de palæstinensiske selvstyreområder, er alligevel en indirekte støtte til Hamas og deres militære styrker.
For støtten til de palæstinensiske selvstyreområder betyder, at de kan bruge egne midler på militær, som ellers skulle være brugt på ting, som donorlandene nu betaler.
Støtten fra udlandet kan kanaliseres gennem FN, Verdensbanken, internationale organisationer, ngo'er osv.
Det må have kostet enormt mange penge at opbygge den militære kapacitet og det tunnelsystem, som Hamas råder over.
Selv om de internationale donorlande forsøger at holde snor i de midler, som doneres til de palæstinensiske selvstyreområder, så er det bestemt muligt, at nogle af pengene kanaliseres over til militære pengekasser.
Under alle omstændigheder betyder udviklingsstøtten udefra, at selvstyreområderne kan anvende flest mulige af egne midler på militær.
Danmarksdemokraterne støtter fuldt ud regeringens beslutning om at sætte den danske udviklingsstøtte på pause for at sikre, at ingen danske midler bliver misbrugt, herunder indirekte til støtte for terrororganisationen Hamas.
Men vi vil også gerne gå skridtet videre og stoppe støtten til de palæstinensiske selvstyreområder permanent.
Det er svært at se det anderledes, end at dansk udviklingsstøtte i en eller anden form understøtter Hamas, i hvert fald indirekte.
Når vi siger, at støtten skal stoppes permanent, mener vi, at så længe de palæstinensiske selvstyreområder er i lommen på terrororganisationer som Hamas, skal støtten stoppe.
Når Hamas på et tidspunkt forhåbentlig er fjernet og Israel og dets borgere igen kan føle sig sikre og der er kommet et andet regime i selvstyreområderne, kan en genoptagelse af støtten genovervejes.
At stoppe støtten nu er også et klart signal til palæstinenserne om, at de ikke skal støtte Hamas, fordi Hamas' formål er at ligge i krig med Israel.
Hamas er en ødelæggende faktor for den palæstinensiske sag.
Den ulykkelige konflikt må forhåbentlig snart finde sin afslutning, og efter afslutningen må forhandlingerne om en tostatsløsning komme i gang igen.
En tostatsløsning er den eneste holdbare løsning, hvor palæstinenserne og israelerne kan leve side om side i fred og fordragelighed, men så længe Hamas svinger taktstokken, har freden i regionen ikke en chance.
Palæstinenserne må komme til fornuft og sige fra over for de terrororganisationer, der hele tiden dyrker hadet til Israel.
Et stop for dansk udviklingsbistand til de palæstinensiske selvstyreområder vil være et klart signal til palæstinenserne om, at de skal finde andre veje frem i stedet for at støtte dem, der dyrker hadet til Israel.